Սևծովյան ճպուռ

Սևծովյան ճպուռ (), իսկական ճպուռների ընտանիքին պատկանող միջատ, որը գրանցված է ՀՀ Կարմիր գրքում։

Նկարագրություն 
39-42 մմ մարմնի երկարությամբ միջին չափի ճպուռ է։ Կարմրավուն կամ շիկակարմրավուն մարմնի փորային տերգիտների միջին գծի երկայնքով կան փոքրիկ բծեր։ Փորիկի վերին մասով ձգվում է նեղ, սև գույնի զոլ, որը փոքր-ինչ լայնանում է առջևից դեպի հետ։ Թևերի հիմքում կան ոչ մեծ, շագանակագույն մգացումներ։

Տարածվածություն 
Տարածված է Թուրքիայում, դեպի արևելք՝ մինչև Ասիա, դեպի հարավ` մինչև Հյուսիսային Իսրայել։ Հայաստանում հայտնի է Մասիս քաղաքի շրջակայքում (Արարատի մարզ)։

Էկոլոգիա 
Ապրում է ջրանցքներում և գետերի կիսաանապատային գոտում։ Թռչում է ամառվա առաջին կեսին, ձվադրում՝ ջրի մեջ` փորիկի ծայրով հարվածելով ջրի մակերեսին։ Թրթուրը զարգանում է մեկ տարվա ընթացքում։

Պահպանություն 
Ծայրահեղ սահմանափակ արեալով հազվագյուտ տեսակ է։ Ծայրահեղ հազվադեպ է հանդիպում։ Հայտնի է մեկ հայտնաբերման փաստ։ Բնության պահպանության միջազգային միության Կարմիր ցուցակի չափորոշիչներով գնահատվում է որպես վտանգված տեսակ։ Գրանցված էր ԽՍՀՄ Կարմիր գրքում։

Վտանգման հիմնական գործոններն են՝ ջրամբարների հիդրոլոգիական ռեժիմի փոփոխություն և աղտոտում։

Պահպանության միջոցառումներ չեն իրականացվում։

Ծանոթագրություններ 

Միջատներ
ՀՀ Կարմիր գրքում գրանցված կենդանիներ
Հազվագյուտ տեսակներ